ทำเล สามย่าน กำลังจะเปลี่ยนไป
สามย่าน ทำเลที่ตั้งอยู่ใจกลางเมือง ไม่ไกลจากย่าน CBD อย่างสีลมและสาทร ไม่ไกลจากสถานศึกษาชื่อดัง ทั้งโรงเรียนและมหาวิทยาลัย ไม่ไกลจากแหล่งชอปปิง ย่านสยาม และย่านชุมชนอย่างสี่พระยาและสะพานเหลือง  ทำเลนี้เคยเป็นทำเลที่คึกคัก เนื่องจากมีตลาดสามย่าน และย่านชุมชนค้าขาย  เมื่อตลาดสามย่านถูกย้ายไปด้านหลัง และมีการบอกเลิกสัญญากับผู้เช่ารายเดิม ทำเลนี้ก็ถูกปล่อยให้เงียบเหงามานาน
3 ต.ค. 2562

ทำเล สามย่าน กำลังจะเปลี่ยนไป / โดย ลงทุนแมน
สามย่าน ทำเลที่ตั้งอยู่ใจกลางเมือง ไม่ไกลจากย่าน CBD อย่างสีลมและสาทร
ไม่ไกลจากสถานศึกษาชื่อดัง ทั้งโรงเรียนและมหาวิทยาลัย
ไม่ไกลจากแหล่งชอปปิง ย่านสยาม และย่านชุมชนอย่างสี่พระยาและสะพานเหลือง
ทำเลนี้เคยเป็นทำเลที่คึกคัก เนื่องจากมีตลาดสามย่าน และย่านชุมชนค้าขาย
เมื่อตลาดสามย่านถูกย้ายไปด้านหลัง และมีการบอกเลิกสัญญากับผู้เช่ารายเดิม ทำเลนี้ก็ถูกปล่อยให้เงียบเหงามานาน
ในเวลานี้ สามย่าน กำลังจะกลับมาทวงชื่อเสียงให้ตัวเองอีกครั้ง
เรื่องนี้น่าสนใจอย่างไร ลงทุนแมนจะเล่าให้ฟัง
ในโลกที่เปลี่ยนแปลงไป เทคโนโลยีส่งผลให้ลักษณะการทำงานของผู้คนมีความยืดหยุ่นมากขึ้น 
จำนวนคนที่ทำอาชีพฟรีแลนซ์มีมากขึ้น
ช่องว่างตรงส่วนนี้ ทำให้เกิดธุรกิจที่เรียกว่า Co-Working Space
คือ สถานที่ ซึ่งเป็นพื้นที่ทำงานชั่วคราว มีทั้งห้องประชุม และสถานที่จัดอบรม
ทำให้เกิดการรวมตัวกันของคนทำงานจากหลากหลายสาขาอาชีพ อาจรวมไปถึงนักเรียน นักศึกษา ที่ต้องการพื้นที่สำหรับติวหนังสือ และประชุมงานร่วมกัน จนเกิดเป็นชุมชนเพื่อแลกเปลี่ยนแนวคิดและไอเดียระหว่างกัน
ทุกคนคงรับรู้ข่าวการเปิดตัวของโครงการ Mixed-Use แห่งใหม่ ที่มีชื่อว่า “สามย่านมิตรทาวน์” 
ซึ่งได้รับกระแสการตอบรับเป็นอย่างดี
อาคารขนาดใหญ่แห่งนี้ประกอบไปด้วยสำนักงาน คอนโดมิเนียม โรงแรม และศูนย์การค้า 
ตั้งอยู่บนเวณหัวมุมถนนพญาไท ตัดกับถนนพระราม 4
เป็นโครงการที่อยู่ภายใต้การบริหารของบริษัท แผ่นดินทอง พร็อพเพอร์ตี้
บริษัทในกลุ่มทีซีซี ของเจ้าสัวเจริญ สิริวัฒนภักดี
ซึ่งเช่าพื้นที่ของสำนักงานจัดการทรัพย์สิน จุฬาลงกรณ์มหาวิทยาลัย
โครงการนี้มีจุดเด่นคือ การมีโซนที่เปิดให้บริการ 24 ชม.
ทั้งร้านอาหาร ร้านหนังสือ ธนาคาร ซูเปอร์มาร์เก็ต ฟิตเนส
รวมถึงมี “SAMYAN CO-OP” ซึ่งเปิดให้บริการฟรี
ดำเนินงานภายใต้คอนเซ็ปต์ความเป็น Co-Working Space ผสมกับ Co-Learning Space ที่เป็นพื้นที่สำหรับอ่านหนังสือและการเรียนรู้
นอกจากจุดเด่น เรื่องของทำเลที่ตั้งก็เป็นอีกเหตุผลสำคัญที่ดึงดูดผู้คนให้มาเยือน
จากแต่ก่อน แยกสามย่าน ซึ่งมีสถานีรถไฟฟ้า MRT สามย่าน ปลายทางฝั่งหนึ่งจะเชื่อมไปถึงแค่สถานีหัวลำโพง จึงทำให้สามย่านดูเหมือนเป็นทำเลตัน
แต่หลังจากที่รถไฟฟ้า MRT ได้เปิดส่วนต่อขยายไปถึงฝั่งธนบุรี
ผู้คนจากฝั่งธนบุรี เขตกรุงเทพฯ ชั้นใน และเยาวราช สามารถเข้าถึงสามย่านได้สะดวกขึ้น
ในขณะที่ผู้คนจากฝั่งสีลม สาทร ก็มีแนวโน้มที่จะมาพบปะในย่านนี้ได้ง่ายขึ้น
เมื่อรวมกับความต้องการที่มีอยู่เดิมของนักเรียน นักศึกษา และผู้คนในละแวกนี้ 
รวมถึงคนที่ทำงานในสำนักงานของสามย่านมิตรทาวน์เอง
ทำให้อนาคตของสามย่านมิตรทาวน์ มีแนวโน้มสดใสขึ้น
แล้วคู่แข่งของสามย่านมิตรทาวน์ คือใคร?
หลายคนอาจจะคิดว่าเป็น จามจุรีสแควร์ อาคารฝั่งตรงข้ามถนนพญาไท 
ซึ่งบริหารโดยสำนักงานจัดการทรัพย์สิน ของจุฬาลงกรณ์มหาวิทยาลัยเอง
อาคารจามจุรีสแควร์ เปิดทำการตั้งแต่ปี พ.ศ. 2552 มีอาคารสำนักงาน และศูนย์การค้า ซึ่งในช่วงแรกที่เปิดทำการ จะเน้นไปที่ร้านอาหาร และร้านหนังสือ โดยมีชั้นบนสุดเป็นศูนย์หนังสือจุฬา ซึ่งมีพื้นที่ใหญ่ที่สุด
แต่หลังจากที่ร้านหนังสือพากันปิดตัวไปพอสมควร จามจุรีสแควร์ได้เปลี่ยนพื้นที่ร้านหนังสือเป็นร้านอาหาร
ในขณะที่ศูนย์หนังสือจุฬา ได้ลดพื้นที่ลงครึ่งหนึ่ง แล้วเปลี่ยนเป็น สถานที่สำหรับยื่นคำร้องขอวีซ่าของประเทศต่างๆ เช่น อิตาลี สวิตเซอร์แลนด์
กลุ่มลูกค้าของสามย่านมิตรทาวน์ เป็นกลุ่มคนในย่านนั้นที่ต้องการจับจ่ายใช้สอย และคนรุ่นใหม่ที่ทำงานในช่วงเวลากลางคืน
แต่กลุ่มลูกค้าของจามจุรีสแควร์ ถูกวางให้เป็นชาวออฟฟิศ และผู้ที่เข้ามาติดต่อธุระต่างๆ ซึ่งส่วนใหญ่เป็นช่วงเวลากลางวัน
คู่แข่งที่แท้จริงของสามย่านมิตรทาวน์ อาจไม่ใช่จามจุรีสแควร์ แต่เป็นศูนย์การค้าย่านสยาม
ในแง่ที่ว่า ผู้คนในทำเลสามย่านที่ต้องการพบปะสังสรรค์ ไม่ต้องเดินทางไปถึงสยาม
เช่นเดียวกับผู้ที่โดยสาร MRT ไม่จำเป็นต้องเปลี่ยนรถ BTS เพื่อไปสยามก็เป็นได้
ที่น่าสนใจที่สุดก็คือ โซนที่เปิด 24 ชั่วโมง และมี Co-Working Space 
สามย่านมิตรทาวน์เป็นศูนย์การค้าแห่งแรกๆ ในกรุงเทพฯ ที่ตอบโจทย์ในด้านนี้
ก็คงต้องเป็นที่ติดตามต่อไป ว่าความคึกคักของสามย่านมิตรทาวน์จะเป็นเช่นนี้ต่อไปหรือไม่
แต่การเกิดขึ้นของโครงการ Mixed-Use แห่งนี้ น่าจะเป็นกรณีศึกษาอย่างดีว่า การจะดำเนินธุรกิจอะไรสักอย่าง การมีทำเลที่ดีอาจไม่ใช่คำตอบเดียว
แต่ต้องคำนึงถึงความต้องการของลูกค้า รวมไปถึงสภาพสังคมที่เปลี่ยนแปลงไปด้วย..
----------------------
Blockdit โซเชียลมีเดียรูปแบบใหม่ 
----------------------
References
-
-
-
-